Page:King Alfred's West-Saxon Version of Gregory's Pastoral Care (2).djvu/402

Hatton MS.] weorðað upahæfene, oð hie ðurh ðone anwald weorðað mid synnum gefangne, sua sua mid sume grine, swa swa [we] ær herbiufan sædon on ðisse ilcan béc bi Dauide ðæm Godes dirlinge ðæt he wære ryhtwisra ða ða he ðeng wæs ðonne he wære siððan he kyning wæs. Ða ða he ðegn wæs, he met[t]e his feond, & ðeah for Godes ege & for ryhtwisnesse lufum he hine ne dorste ofslean. Ac eft siððan he kyning wæs, for lare & for tiehtinge his agenes firenlustes he ofslog & besirede his getreowne ðegn. Hwa mæg ðonne æhta oððe anwaldes oððe weorðscipes wilnian butan plio, nu se swelc plioh ðærón gefór, se ðe his nó ne wilnode? Hwa mæg ðonne for ðyllecum bion gehealden butan miclum gesuince & miclum plio, nú se on ðæm rice on swelce synne befioll, se ðe God self to ðæm rice geceas? Eac hie sint to manigenne ðæt hi geðencen hu hit awriten is be Salamonne, hu he æfter swa miclum wisdom afioll, emne oððæt he dioflum ongan gieldan. Nis hit nó gesæd ðæt he ænig wuht wiðerweardes on ðys middangearde hæfde, ærðæmðe he afeol; ac siððan him se wisdom to forlæten wæs eallunga he forget hine selfne & ða lare & ðone ðiodscipe ðe he geliornode, swa ðæt he his nan geswinc habban nolde ne læsse ne mare.

LI. Ðætte on oðre wisan sint to manianne ða ðe beoð gebundne mid synrædenne, on oðre wisan ða ðe freo bioð ðara benda.

On oðre wisan sint to manienne ða ðe mid synnrædenne bioð gebundene, on oðre ða ðe ðara benda bioð fr[i]o. Ða sint to manigenne ðe mid ðæm gebundene bioð, ðonne ðonne hie betwuh him ðenceað hu hiera ægðer oðres willan don scyle, ðæt hira swa tilige ægðer oðrum to licianne on hiera gesinscipe, ðæt hi ne mislicien hiera Scippende, & ðæt hie swa wyrcen ðisses middangeardes weorc ðæt hie ne forlæten to wilnianne ðara ðe Godes sien, & swa gefeon ðissa andweardena góda ðæt hi him eac geornlice ondræden ða ecan yflu, & swa eac ðara yfela ðisse worulde hiofen ðæt hi huru hiora tohopan anwealgne gefæstigen to ðæm ecum godum, & ðonne hie ongieten hu gewitendlic ðis anwearde bið ðæt ðæt hie her doð, & hu ðurhwuniende ðæt bið ðæt hi wilniað, ðætte ðonne nawðer ne nan ðis[ses] middangeardes hiora mód ne gebrece ne nan gód hie ne beswice, ac se gefea ðara hefonlicena góda hi gehierde wið ðæm